Annette Vilhelmsen (SF), 2015-02-05:
Tak for det.
Det lovforslag, vi behandler nu, er jo et lovforslag, som er en konsekvens af, at vi lever i globaliseret verden.
Det er ikke nok at lokke med gode lønninger og arbejdsvilkår.
Vi skal også skabe uddannelsesmuligheder og livsmuligheder for hele familien, når de flytter til Danmark.
Hvis vi ikke gør det, kan det påvirke incitamentet til at flytte til Danmark, og det kan jo skade mangfoldigheden og til syvende og sidst skade dansk erhvervsliv.
Det er der ikke nogen der kan være interesseret i.
De kompetencer og det, som eleverne lærer ved at gå på en international skole, er kompatibelt med den viden og de kompetencer, som de får på andre internationale skoler rundt i verden, og derfor er det af stor betydning for tiltrækningen af kvalificeret arbejdskraft, som ofte er folk, som skifter job og skifter land hyppigt.
Når det er sagt, skal det pointeres herfra, at den her måde at lovgive på ikke må blive en glidebane henimod at opdele folkeskolen for at pleje private interesser.
Internationale skoler er blot et supplement på linje med andre initiativer.
Det er fuldstændig korrekt – det er også blevet nævnt heroppe fra – at vi har en folkeskolelov, og vi har en lov, der gælder for frie skoler og privatskoler, og nu får vi så med lovforslag nr. L 130 en lov, som ligger ved siden af folkeskoleloven; uden for folkeskoleloven.
Det synes jeg vi skal følge meget nøje, og jeg vil anbefale, at der bliver lavet evalueringer af det her initiativ.
For det er fuldstændig korrekt, at da det ikke var muligt i folkeskoleforligskredsen at få opbakning til, at kommuner i regi af folkeskolen kunne få en hjemmel til at oprette internationale skoler under folkeskoleloven, så er det her en måde at sidestille på.
Det er en glidebane, og vi skal være ualmindelig opmærksomme på, hvordan det kan påvirke de andre skoleformer.
Det, som er vigtigt med de internationale skoler, når vi igen tager udgangspunkt i børnene, er, at det skal være et godt tilbud også til danske børn med tosprogede forældre, hvis det viser sig, at de internationale skoler ikke kan fyldes op med børn, som kommer hertil og går på skolerne, altså dem, som skolerne sådan set er skabt til.
Så skal det være muligt, hvis kommunen kan godkende det, at de børn så kan optages på de her skoler, hvor indlæringen kan foregå på modersmålet.
Det, der er centralt her, er, at udgifterne påhviler kommunalbestyrelserne.
Det er skoler, der fungerer uden forældrebetaling.
Vi er stilfærdigt positive over for forslaget, men jeg vil meget gerne pointere, at vi vil følge udviklingen i sagen meget nøje, fordi det er en lov, som ekstraordinært vedtages uden om folkeskoleloven.
Vi har rigtig gode initiativer i øvrigt under folkeskoleloven med profilskoler, og vi har allerede også nogle gode muligheder i de frie private skoler.
Men her var det så ikke muligt at nå frem til det.
Der er en lille forskel i formålsparagraffen for folkeskolen og så formålet med det her, der knytter sig til de internationale skoler.
Den del er ikke med i det her, men derfor vil jeg alligevel have en forventning om, at det er det, som de internationale børn og unge mødes med, når de møder en skole i Danmark.